| Medio dólar |
| --- |
|  |  |
| A/: Monumento aos irmáns Wright en Kill Devil Hills.
Lendas: LIBERTY / IN GOD WE TRUST / WRIGHT MONUMENT | R/: O *Wright Flyer* (1903) durante o seu primeiro voo.
Lendas: UNITED STATES OF AMERICA / E PLURUBUS UNUM / HALF DOLLAR. |
| * **Datas**: 2003.
* **Cecas** **e marcas**: Filadelfia (P)
* **Tiraxe**: 166.832 exemplares.
* **Deseño**: John Mercanti (A/) e Noeman E. Nemeth (R/).
* **Gravado**: John Mercanti (A/) e Donna Weaver.
* **Aliaxe**: núcleo de cobre (Cu 100 %), forro de cuproníquel (Cu 91,67 % e Ni 8,33 %).
* **Diámetro**: 30,61 mm.
* **Peso**: 11,34 g.
* **Canto**: estriado.
 |

As **moedas conmemorativas do centenario do primeiro voo** son unha serie numismática conmemorativa, non circulante, emitida pola Casa da Moeda dos Estados Unidos en 2003 e cuñada polas Cecas de Filadelfia e de West Point.

Esta serie foi autorizada pola Lei 105-193, do 14 de xullo de 1998, pola que se dispuxo a emisión de tres moedas conmemorativas en lembranza do histórico voo de Orville e Wilbur Wright en Kitty Hawlk, Carolina do Norte, no seu centésimo aniversario.

A serie está composta por unha moeda de medio dólar bañada en cuproníquel, un dólar de prata e unha moeda de ouro de dez dólares, que estiveron dispoñibles para a súa adquisición entre o 1 de agosto de 2003 e o 31 de xullo de 2004. A lei que autorizaba a emisión prevía unhas tiraxes máximas de 750.000 exemplares para a moeda de medio dólar, 500.000 para a dun dólar e 100.000 para a moeda de 10 dólares.

Unha parte dos ingresos orixinados pola comercialización desta serie foi destinada á *First Flight Foundation*, co fin de preparar, renovar e manter o *Wright Brothers National Memorial Park*, en Kill Devil Hills, Carolina do Norte.

Moedas
------

### Medio dólar

"O primeiro voo", fotografía de 1903 reproducida no reverso da moeda de medio dólar.
O medio dólar cuñouse na Casa da Moeda de Filadelfia, coa composición dun núcleo de cobre revestido de cuproníquel habitual nas moedas circulantes estadounidenses deste valor facial.

No seu anverso, deseñado e gravado por John M. Mercanti, reprodúcese o monumento aos irmáns Wright situado en Kill Devil Hill, preto de Kitty Hawk, en Carolina do Norte, xunto cos lemas LIBERTY e IN GOD WE TRUST, habituais das moedas estadounidenses, a lenda WRIGHT MONUMENT, a data da emisión e a marca de gravador de John Mercanti, conformada polo monograma JM.

Pola súa banda, o reverso, deseñado por Norman E. Nemeth e gravado por Donna Weaver, é unha recreación da coñecida fotografía titulada "O primeiro voo", na que se pode ver o *Wright Flyer* dos irmáns Wright, de 1903, realizando o histórico primeiro voo tripulado, pilotado por Orville Wright, en tanto que Wilbur observa desde o chan. Completan o reverso as lendas UNITED STATES OF AMERICA / E PLURIBUS UNUM HALF DOLLAR, así como a marca de ceca de Filadelfia e as marcas de gravador.

Cuñáronse 166.832 exemplares desta moeda, deles 57.122 con acabamento estándar e 109.710 con acabamento especial *proof* —fondo espello e relevo mate—, o que supón unha das tiraxes máis baixas para unha moeda de medio dólar. O prezo de venda da versión estándar foi de 10,75 dólares e o da versión *proof* de 13,50 dólares.

### Un dólar

| Un dólar |
| --- |
|  |  |
| A/: Retrato dos irmáns Wright.
Lendas: LIBERTY / IN GOD WE TRUST / 1903 / 2003 / ORVILLE & WILBUR WRIGHT | R/: O *Wright Flyer* (1903) sobrevoando unhas dunas.
Lendas: ONE DOLLAR / E PLURIBUS UNUM / UNITED STATES OF AMERICA  |
| * **Datas**: 2003.
* **Cecas** **e marcas**: Filadelfia (P).
* **Tiraxe**: 243.773 exemplares.
* **Gravado**: T. James Ferrell (A/) e Norman E. Nemeth (R/).
* **Aliaxe**: prata (900 milésimas).
* **Diámetro**: 38,10 mm.
* **Peso**: 26,73 g.
* **Canto**: estriado.
 |

Orville Wright (1905).
A moeda dun dólar cuñouse tamén na Casa da Moeda de Filadelfia, nunha aliaxe dcomposta polo 90 % de prata e o 10 % de cobre, habitual nas moedas conmemorativas dos Estados Unidos con este valor facial.

No seu anverso, deseñado e gravado polo gravador da *US Mint* Thomas James Ferrel, reprodúcense os bustos acaroados dos irmáns Orville e Wilbur Bright ollando cara á esquerda, baseados no deseño clásico de George T. Morgan utilizado por primeira vez na medalla do Congreso concedida a Orville e Wilbur Wright o 4 de marzo de 1909. Inclúense ademais os lemas LIBERTY e IN GOD WE TRUST, a lenda ORVILLE & WILBUR WRIGHT e a dobre data que alude ao centenario conmemorado e á data de emisión: 1903 - 2003. No ombreiro de Wilbur Wright apréciase tamén a marca de gravador de James Ferell (TJF).

Pola súa banda, o reverso, deseñado e gravado por Norman E. Nemeth, é unha imaxe do avión *Wright Flyer* en voo sobre as dunas de Kill Devil Hill. Completan o reverso as lendas ONE DOLLAR / E PLURUBUS UNUM / UNITED STATES OF AMERICA, así como a marca de ceca correspondente á Casa da Moeda de Filadelfia (P) e a marca de gravador de Norman Nemeth (NEN).

Cuñáronse 243.773 exemplares desta moeda, deles 53.533 con acabamento estándar e 190.240 con acabamento especial *proof*, o que supón unha das tiraxes máis baixas para unha moeda de medio dólar. O prezo de venda da versión estándar foi de 33 dólares e o da versión *proof* de 37 dólares.

### 10 dólares

| Dez dólares |
| --- |
|  |  |
| A/: Retrato dos irmáns Wright.
Lendas: LIBERTY / IN GOD WE TRUST / 1903 / 2003 / ORVILLE & WILBUR WRIGHT / FIRST FLIGHT CENTENNIAL | R/: O *Wright Flyer* (1903) sobrevoado por unha aguia.
Lendas: UNITED STATES OF AMERICA / E PLURIBUS UNUM / TEN DOLLARS  |
| * **Datas**: 2003.
* **Cecas** **e marcas**: West Poin (W).
* **Tiraxe**: 31.685 exemplares.
* **Deseño e gravado**: Donna Weaver.
* **Aliaxe**: ouro (900 milésimas).
* **Diámetro**: 27,00 mm.
* **Peso**: 16,71 g.
* **Canto**: estriado.
 |

Wilbur Wright
De xeito diferente ás outras dúas moedas desta serie, a moeda de dez dólares foi producida na Casa da Moeda de West Point, en ouro de 900 milésimas.

No seu anverso, deseñado e gravado por Donna Weaver, reprodúcense os bustos de fronte de Orville e Wilbur Bright, xunto cos lemas LIBERTY e IN GOD WE TRUST, as datas da conmemoración 1903 / 2003 e as lendas alusivas a ela, ORVILLE & WILBUR WRIGHT e FIRST FLIGHT CENTENNIAL. No ombreiro de Wilbur Wright apréciase tamén a marca de gravadora de Donna Weaver (DW).

No relativo ao reverso, deseñado e gravado por Norman E. Nemeth, nel reprodúcese como motivo principal o avión *Wright Flyer* dos irmáns Wright en voo e cunha aguia sobrevoándoo. Completan o reverso o nome do país, o lema E PLURUBUS UNUM e a alusión ao valor facial da moeda, así como a marca de ceca correspondente á Casa da Moeda de West Point (W) e a marca de gravadora de Donna Weaver (DW).

Cuñáronse 31.685 exemplares desta moeda, deles 10.009 con acabamento estándar e 21.676 con acabamento especial *proof* —fondo espello e relevo mate—. O prezo de venda da versión estándar foi de 365 dólares e o da versión *proof* de 375 dólares.

Notas
-----

1. ↑  "Public Law 105-193 - JULY 14, 1998". *Govinfo.gov*
2. 1 2 3  "First Flight Centennial Commemorative Coins". *United States Mint*.
3. 1 2 3 4 5  "First Flight Centennial Commemorative Coins On Sale August 1". *United States Mint*.
4. 1 2 3  "First in Flight Centennial Commemorative Clad Half Dollar Coin". *United States Mint*.
5. 1 2 3 4  "½ Dollar First Flight Centennial". *Numista.com*
6. ↑  "Historical Commemorative Coin Sales Figures: 2003 First Flight Centennial". *United States Mint*.
7. 1 2 3  "First Flight Centennial Commemorative Silver Dollar Coin". *United States Mint*.
8. 1 2 3 4  "1 Dollar First Flight Centennial". *United States Mint*.
9. ↑  "Wright Brothers 'Medal of Congress'". *Museum of Applied Arts & Sciences*.
10. 1 2  "Historical Commemorative Coin Sales Figures: 2003 First Flight Centennial". *United States Mint*.
11. 1 2 3  "First in Flight Centennial Commemorative $10 Gold Coin". *United States Mint*.
12. 1 2 3 4  "10 Dollars First Flight Centennial". *Numista.com*

Véxase tamén
------------

### Outros artigos

* Moedas do dólar estadounidense

* Casa da Moeda dos Estados Unidos

### Ligazóns externas

* "2003 First Flight Half Dollar" (*ModernCommemoratives.com*)
* "2003 First Flight Silver Dollar" (*ModernCommemoratives.com*)
* "2003 First Flight $10 Gold" (*ModernCommemoratives.com*)